Hvilket stof er Jakob Ellemann-Jensens politiske lederskab gjort af? Ingen aner det.

Han har aldrig formuleret en vision. Han hopper fra planke til planke på det politisk-ideologiske drivtømmer, hans forliste forgænger efterlod. Og under coronakrisen har han stillet flere spørgsmål til regeringen, end han har givet klare svar til sine vælgere.

Kun én gang har vi for alvor mærket Jakob Ellemann-Jensens politiske vilje og personlige temperament. Det var i slutningen af januar i år, da han viste sig som den hårde og konsekvente leder, der gjorde kort proces med partiets tidligere næstformand, Kristian Jensen. Hans brøde? I et interview med i Jyllands-Posten luftede han tanken om at samle Folketingets midterpartier om en 2030-reformplan, der kan finansiere fremtidens velfærd og den grønne omstilling.